text: Unge kan også Kim Larsens sange udenad - eller næsten udenad
  01 oktober 2018 kl. 15.09
  Afdøde Kim Larsen var kendt af stort set alle danskere - også de helt unge. Og de kan mange af hans mest populære sange udenad - eller næsten udenad. 
  I Vejen var omkring 500 unge fra kommunens 8. klasser mandag samlet til en trafikdag. TV SYD var på besøg og benyttede lejligheden til også at spørge til de unges kendskab til Kim Larsen og hans knapt 50 år lange musikproduktion.
  Andreas Villfang Nissen, 8. klasse, Østerby​​​​skolen, Vejen: "Min faster fortalte os det, da vi stod midt i Danfoss Universe. Vi var alle noget rystede allesammen."
  15-årige Thea Maribo fra Østerbyskolen er ikke i tvivl om, at Kim Larsen er en naturlig del af hendes opvækst.
  -  Han laver megagodt musik. I min familie hører vi meget hans musik, fortæller Thea.
  Også klassekammeraten Andreas Villfang Nissen holder meget af Kim Larsens omfangsrige musikproduktion.
  - Jeg synes, han laver noget rigtig godt musik. Alle, simpelthen alle generationer ved, hvem han er, selvom han var oppe i alderen, mener Andreas.
  Meddelelsen om Kim Larsens død kom søndag morgen. Da var Andreas i Danfoss Universe i Nordborg med blandt andre sin faster og farmor, som begge er store Kim Larsen-fan.
  - Min faster fortalte os det, da vi stod midt i Danfoss Universe, og jeg tænkte, at det var da ikke så heldigt, for han laver noget virkelig godt musik. Vi var alle noget rystede allesammen, fortæller Andreas Villfang Nissen.
  